14 sterf in gru-botsingDie bakkie se wrak. Foto: SAPD Minstens 14 mense is dood toe ŉ dubbelkajuitbakkie wat talle mense vervoer het en ŉ vragmotor Woensdagoggend in Limpopo gebots het. Kol. Ronel Otto, provinsiale polisiewoordvoerder, het gesê die trompop-botsing het omstreeks 02:00 op die R101 tussen Mokopane en Naboomspruit plaasgevind. Foto: SAPD “Die 14 mense is op die toneel dood verklaar. Die bestuurder van die bakkie en nog ŉ passasier het die botsing oorleef en is na die Voortrekker-hospitaal in Mokopane geneem,” het Otto gesê. Die bestuurder van die vragmotor het geringe beserings opgedoen. Die name van die oorledenes is nog nie bekend nie. Volgens Kagiso Mootane, woordvoerder van Limpopo se departement van vervoer, is die oorledenes Zimbabwiërs. Otto kon dit egter nog nie bevestig nie en het gesê dit sal deel wees van die ondersoek. Die polisie ondersoek ŉ saak van strafbare manslag.